b'\n_START_ARTICLE_\nPolitiarikos\n_START_PARAGRAPH_\nPolitiarikos on lievist\xc3\xa4 j\xc3\xa4rjestysrikkomuksista k\xc3\xa4ytetty vanhahtava nimitys. Suomessa nimityksell\xc3\xa4 on yleens\xc3\xa4 tarkoitettu niit\xc3\xa4 rikoksia, joista s\xc3\xa4\xc3\xa4dettiin vuoden 1889 rikoslain nelj\xc3\xa4ss\xc3\xa4 viimeisess\xc3\xa4 (41.\xe2\x80\x9344.) luvussa, vaikka itse termi\xc3\xa4 ei lakitekstiss\xc3\xa4 esiintynytk\xc3\xa4\xc3\xa4n. Politia\xc2\xadrikoksiin on rinnastettu my\xc3\xb6s er\xc3\xa4iden muissa laeissa, esimerkiksi tieliikennelaissa olevien s\xc3\xa4\xc3\xa4nn\xc3\xb6sten samoin kuin kunnallisten poliisij\xc3\xa4rjestysten rikkominen. Politiarikoksista s\xc3\xa4\xc3\xa4dettiin rangaistukseksi sakkoa tai lyhytaikainen vankeus.\n_START_SECTION_\nNimityksen alkuper\xc3\xa4\n_START_PARAGRAPH_\nPolitialla tarkoitetaan julkisvallan yhteiseksi hyv\xc3\xa4ksi antamia m\xc3\xa4\xc3\xa4r\xc3\xa4yksi\xc3\xa4. Sana on samaa alkuper\xc3\xa4\xc3\xa4 kuin poliisi.\n_START_SECTION_\nPolitiarikosten luonne\n_START_PARAGRAPH_\nPolitiarikoksille tyypillisen\xc3\xa4 pidettiin, ett\xc3\xa4 ne saattavat olla yksitt\xc3\xa4isiss\xc3\xa4 tapauksissa t\xc3\xa4ysin vaarattomiakin, mutta yleisen vaarallisuutensa vuoksi ne oli kuitenkin s\xc3\xa4\xc3\xa4detty rangaistaviksi. Niit\xc3\xa4 koskevien s\xc3\xa4\xc3\xa4nn\xc3\xb6sten tarkoituksena oli my\xc3\xb6s yll\xc3\xa4pit\xc3\xa4\xc3\xa4 yleist\xc3\xa4 kansalais\xc2\xadkuria sek\xc3\xa4 yleist\xc3\xa4 j\xc3\xa4rjestyst\xc3\xa4 ja turvallisuutta. Niit\xc3\xa4 ei pidetty rikoksina sanan varsinaisessa merkityksess\xc3\xa4 vaan tiettyj\xc3\xa4 asioita koskevien m\xc3\xa4\xc3\xa4r\xc3\xa4ysten rikkomisena, mik\xc3\xa4 ilmenee rikoslain niit\xc3\xa4 koskeneiden lukujen otsikoistakin._NEWLINE_Politiarikoksia koskevat s\xc3\xa4\xc3\xa4nn\xc3\xb6kset erosivat muita rikoksia koskevista muun muassa siten, ett\xc3\xa4 avunanto niihin ei ollut rangaistavaa.\n_START_SECTION_\nNykyinen lains\xc3\xa4\xc3\xa4d\xc3\xa4nt\xc3\xb6 Suomessa\n_START_PARAGRAPH_\nPolitiarikoksia ei en\xc3\xa4\xc3\xa4 pidetty muista rikoksista eroavana ryhm\xc3\xa4n\xc3\xa4, kun rikoslaki 1900-luvun lopulla uudistettiin. Asiaa koskevat rikoslain 41.-44. lukujen s\xc3\xa4\xc3\xa4nn\xc3\xb6kset onkin nykyisin jo kaikki kumottu. Osa aiemmin politia\xc2\xadrikoksina pidetyist\xc3\xa4 teoista ei en\xc3\xa4\xc3\xa4 ole lainkaan rangaistavia, ja muitakin koskevat s\xc3\xa4\xc3\xa4nn\xc3\xb6kset taas on siirretty erityisiin lakeihin tai rikoslain muihin lukuihin. Sit\xc3\xa4 paitsi on j\xc3\xa4rjestysrikkomuksista vuonna 2003 s\xc3\xa4\xc3\xa4detty erityinen j\xc3\xa4rjestyslaki._NEWLINE_Rikoslain 41. luku kumottiin kokonaan vuoden 1971 alussa samalla, kun muutettiin lain 10. lukua, jossa olivat muun muassa jumalanpilkkaa koskevat s\xc3\xa4\xc3\xa4nn\xc3\xb6kset.  My\xc3\xb6s 42. ja 43. lukujen kaikki pyk\xc3\xa4l\xc3\xa4t on yksi toisensa j\xc3\xa4lkeen kumottu, eiv\xc3\xa4t kuitenkaan kaikki samalla kerralla. Joidenkin niiss\xc3\xa4 olleiden s\xc3\xa4\xc3\xa4nn\xc3\xb6sten tilalle on s\xc3\xa4\xc3\xa4detty erilliset lait, esimerkiksi el\xc3\xa4in\xc2\xadr\xc3\xa4\xc3\xa4kk\xc3\xa4yksest\xc3\xa4 s\xc3\xa4\xc3\xa4det\xc3\xa4\xc3\xa4n nykyisin el\xc3\xa4in\xc2\xadsuojelu\xc2\xadlaissa ja arpajaisista arpajais\xc2\xadlaissa, joskin niihin liittyvi\xc3\xa4 rangaistus\xc2\xads\xc3\xa4\xc3\xa4nn\xc3\xb6ksi\xc3\xa4 on my\xc3\xb6s rikos\xc2\xadlain 17. luvussa. _NEWLINE_Rikoslain 42. luvun 6\xc2\xa0\xc2\xa7:ss\xc3\xa4 mainittu juopuneena esiintyminen oli ylivoimaisesti yleisin sakon muuntorangaistukseen johtanut teko, kunnes pyk\xc3\xa4l\xc3\xa4 vuoden 1969 alussa kumottiin ja juopumuksen rangaistavuus sdamalla poistettiin er\xc3\xa4it\xc3\xa4 erityis\xc2\xadtapauksia lukuun ottamatta. _NEWLINE_Rikoslain 44. luku uudistettiin kokonaan vuonna 2002, jolloin se sai otsikon Terveytt\xc3\xa4 ja turvallisuutta vaarantavista rikoksista, ja se sis\xc3\xa4lt\xc3\xa4\xc3\xa4 nyt useita vakavampiakin rikoksia koskevia s\xc3\xa4\xc3\xa4nn\xc3\xb6ksi\xc3\xa4.'